钦定古今图书集成/明伦汇编/官常典/第731卷 > 强伸
## 钦定古今图书集成/明伦汇编/官常典/第731卷 > 强伸

按《金史》本传：“伸本河中射粮军子弟，貌极寝陋，而膂
力过人。兴定初，从华州副都统安宁复潼关，以劳任
使，尝监郃阳醋，后客洛下，选充官军，戍陕铁岭。军溃
被掳，从都尉兀林荅胡土窜归中京。时中京已破，留
守兼行枢密院使，内族撒合辇死之，元帅任守真复
立府事，以便宜署伸警巡使。后守真率部曲军从行”
省思烈入援。郑州之败，守真死。天兴元年八月，中京
人推伸为府签事，领所有军二千五百人，伤残老幼
半之。甫三日，北兵围之，东西北三面多树大炮，伸括
衣帛为帜，立之城上，率士卒赤身而战，以壮士五千
人往来救应，大叫以“憨子军”为号，其声势与万众无
异。兵器已尽，以钱为镞，得大兵一箭，截而为四，以筒
鞭发之。又创遏炮，用不过数人，能发大石于百步外，
所击无不中。伸奔走四应，所至必捷。得二驼及所乘
马，皆杀之以犒军，士人不过一啖而得者，如百金之
赐。九月，大兵退百里外。闰月，复攻，兵数倍于前，又一
月不能拔。事闻，哀宗降诏褒谕，以伸为中京留守、元
帅左都监，世袭谋克，行元帅府事。十月，参知政事内
族思烈自南山领军民十馀万入洛，行省事。二年二
月，伸建一堂于洛川驿之东，名曰“报恩”，刻诏文于石，
愿以死自效。三月，中使至，以伸便宜从事。是月，大兵
自汴驱思烈之子于东门下，诱思烈降。思烈即命左
右射之。既而知崔立之变，病不能语而死。总帅忽林
荅胡土代行省事，伸行总帅府事。月馀粮尽，军民稍
稍散去。五月，大兵复来，阵于洛南，伸阵水北。有韩帅
者，匹马立水滨，招伸降。伸谓帅曰：“君独非我家臣子
耶？一旦勤王，犹遗令名于世。君既不能，乃欲诱我降
耶？我本一军卒，今贵为留守，誓以死报国耳。”遂跃而
射之。帅奔阵，率步卒数百夺桥，伸军一旗手独出拒
之，杀数人。伸乃手解都统银符与之佩，士卒气复振。
初筑战垒于城外四隅至五门，内外皆有屏，谓之“迷
魂墙。”大兵以五百骑迫之，伸率卒二百，鼓噪而出，大
兵退。六月，行省胡土率众走南山，鹰扬都尉献西门
以降。伸知城不能守，率死士数十人突东门出，转战
至偃师，力尽就执，载以一马，拥迫而行。伸宛转不肯
进，强掖之，将见大帅塔察及中京七里河，伸语不逊。
兵卒相谓曰：“此人乖角如此，若见大帅，其能降乎？不
若杀之。”因好语诱之曰：“汝能北面一屈膝，吾贷汝命。”
伸不从，左右力持使北面，伸拗头南向，遂杀之。